text: El govern espanyol eleva fins als 12 anys l'edat requerida per entrar a l'Estat sense PCR – La Manyana
  El govern espanyol eleva fins als 12 anys l'edat requerida per entrar a l'Estat sense PCR
  Des de dilluns passat, els turistes poden entrar si presenten una pauta completa de vacunació o un diagnòstic negatiu
  ACN / Pla obert d'un passatger a la zona d'arribades de la T1 de l'aeroport del Prat durant el primer dia d'operació sortida de Setmana Santa. Imatge de l'1 d'abril de 2021.
  El govern espanyol ha elevat dels 6 als 12 anys l'edat per entrar a l'Estat sense necessitat de presentar una PCR, segons publica aquest dimecres el Butlletí Oficial de l'Estat. D'aquesta manera, fins als 12 anys, els viatgers quedaran "exempts" però hauran de tenir un codi QR després d'omplir el formulari de control sanitari a través de l'Spain Travel Health, tal com detalla la resolució. Des del passat 7 de juny, l'Estat permet l'entrada a aquells turistes que certifiquin que ja han rebut la pauta completa de la vacuna o que presentin proves d'antígens o PCR negatius o un certificat de recuperació, i procedents de la llista que cada quinze dies actualitza el Ministeri de Sanitat.
  Els viatgers hauran d'acreditar estar immunitzats 14 dies abans amb la pauta completa de les vacunes de Pfizer, Moderna, AstraZeneca o Janssen –autoritzades per l'Agència Europea del Medicament- o amb les xineses Sinopharm i Sinovac-Coronavac, avalades per l'OMS. Tots els passatgers que arribin a Espanya per via aèria o marítima hauran d'omplir abans de la sortida un formulari de control sanitari a través de la web o de l'aplicació Spain Travel Health.
  D'altra banda, totes les persones de 12 anys o més procedents de zones de risc de França que entrin a l'Estat per via terrestre hauran de disposar d'un certificat de vacunació o proves diagnòstiques que avalin que no tenen el virus. Les zones de risc a França estan qualificades pel Centre Europeu per a la Prevenció i Control de les Malalties amb nivell de risc fosc, vermell, taronja i gris.